《子山弟因病有感喜成长句》
宋代·钱时

本支兄弟十一人，眼前仅有六人存。
于中少者亦头白，世事短长难具论。
老兄年来苦多疾，安乐窝中且将息。
肯复营营供物奴，颇闻吾弟今得力。
是身出没如云浮，弹指百年谁转头。
死生富贵自天命，本无一事吾何求。
我闻旡妄不须药，君行有眚君应觉。
鴒原未用忧急难，且来伴我山中乐。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。